**Anexa nr.1 la Hotărârea nr.359/2023**

**CONTRACT DE ASOCIERE**

**Nr. .................../.......................**

# încheiat între:

**MUNICIPIUL CRAIOVA PRIN CONSILIUL LOCAL CRAIOVA,** cu sediul în judeţul Dolj, Municipiul Craiova, str. Târgului nr. 26, cod fiscal 4417214, tel. 0251/415907, fax. 0251/411561, reprezentat prin D-na **Lia-Olguța VASILESCU**, în calitate de **Primar,**

și

**Federația Română de Automobilism Sportiv**, cu sediul social în Municipiul București, strada Popa Savu Nr 7, sector 1 București, Cod de Înregistrare Fiscală (C.I.F) nr. 17852686, Certificat de Identitate Sportivă B/C/00002/2005, reprezentată de d-l **Norris Marcu MĂGEANU** în calitate de **Președinte**,

și

**ASOCIAŢIA CLUB SPORTIV AMC RACING**, cu domiciliul fiscal în jud. Arad, Municipiul Arad, str. Calea Radnei, nr. 288A, CUI 21596926, reprezentată de d-na **Anna BARATTO LEU**, în calitate de **Preşedinte,**

**Art. 1 Obiectul contractului**:

Parteneriat în scopul organizării evenimentului sportiv „CRAIOVA SUPER RALLY 2023”, în perioada 15 – 16 septembrie 2023, de către Federația Română de Automobilism Sportiv și Asociația „Club Sportiv AMC Racing”.

**Art. 2 Durata contractului**:

Prezentul contract intră în vigoare la data semnării lui şi este valabil până la data îndeplinirii tuturor obligațiilor de către părți și realizarea obiectivului contractului.

**Art. 3 Temeiul juridic**

Art 129 alin.7 lit. f), alin 9 lit. a), art. 139 din OUG 57/2019, art. 14, alin. 4 din Legea nr. 273/2006, privind finanțele publice locale, actualizată, OG 26/2000 privind asociațiile și fundațiile, aprobată cu modificări și completări de Legea nr. 246/2005.

**HCL nr............/2023**

**Art. 4 Principii de colaborare**

Principiile care stau la baza prezentului contract sunt transparenţa, iniţiativa, implicarea, colaborarea, perseverenţa, echitatea, competenţa, responsabilitatea, non-partizanatul şi respectarea legislaţiei în vigoare.

**Art. 5 Obligaţiile părţilor**:

**(1) FEDERAȚIA ROMÂNĂ DE AUTOMOBILISM SPORTIV prin se obligă:**

1. Să informeze de îndată Partenerul - Municipiul Craiova, prin Consiliul Local al Municipiului Craiova, despre orice modificare care poate apărea până la debutul competiției, asupra Licenței de Organizator și a Permisului de Organizator pentru eveniment restricționat, acordate Asociației Club Sportiv AMC RACING
2. Să promoveze, prin mijloace specifice, evenimentul și să menționeze că acesta se desfășoară în parteneriat cu Primăria Municipiului Craiova și Consiliul Local Municipal, folosind titulatura: **“Primăria și Consiliul Local Craiova – parteneri ai evenimentului”.**

**(2) Club Sportiv AMC Racing se obligă:**

a) să asigure organizarea evenimentului în cele mai bune condiţii, cu respectarea legislaţiei în vigoare și a Regulamentului evenimentului;

b) să supravegheze desfăşurarea evenimentului, să asigure resursele umane, materiale, instalaţiile, echipamentele şi alte asemenea necesare desfăşurării evenimentului;

c) să asigure promovarea acţiunilor (în mass – media, în presa online, pe reţelele de socializare online, la evenimentele în cadrul cărora va participa);

d) să facă referire pe toate materialele informative care promovează evenimentul la faptul că acesta se desfăşoară în parteneriat cu Primăria Municipiului Craiova şi Consiliul Local Municipal, folosind titulatura: **”Primăria şi Consiliul Local Craiova – parteneri ai evenimentului”;**

e) să nu implice financiar Primăria Municipiului Craiova în ce priveşte costurile evenimentului, altele decât cele prevăzute în prezentul contract și orice cheltuială pretinsă peste suma alocată prin contract, de către Organizator sau orice alt terț în legătură cu prezentul eveniment, va fi suportată în mod exclusiv de către Organizator;

f) să suporte toate riscurile şi să achite reparaţiile necesare în cazul realizării unor pagube materiale bunurilor proprietatea Municipiului Craiova, precum şi terţelor persoane împreună cu bunurile ascestora care au suferit prejudicii create direct sau indirect din activităţile cuprinse în cadrul evenimentului sportiv „CRAIOVA SUPER RALLY 2023”;

g) să obţină anterior desfășurării evenimentului de la toate instituţiile specializate şi de profil autorizaţii, avize, licenţele necesare bunei desfăşurări a evenimentului şi să achite contravaloarea acestora (inclusiv autorizațiile de genul UCMR – ADA, CREDIDAM, UPFR, DACIN-SARA etc. și plata acestora, în eventualitatea în care acestea sunt necesare);

h) este unic răspunzător de respectarea prevederilor regulamentelor Federației Române de Automobilism Sportiv cu privire la organizarea competiției de automobilism sportiv și în special la cele referitoare la securitatea sportivilor, spectatorilor, oficialilor, arbitrilor, staff etc.;

i) participanții pot lua parte la eveniment (competiție) pe baza unei invitații primite din partea organizatorului - ASOCIAŢIA CLUB SPORTIV AMC RACING și pot fi acceptați, în cadrul competiției, numai după semnarea unei declarații pe proprie răspundere;

j) organizatorul își asumă întreaga responsabilitate asupra evenimentului și asupra tuturor condițiilor de siguranță oferite tuturor participanților la eveniment, scutind Partenerul – Municipiul Craiova, prin Consiliul Local, de orice responsabilitate în legătură cu acțiunile, taxele, cheltuielile, revendicările și reclamațiile referitoare la răniri mortale sau altele provenite sau rezultate prin înscrierea sau participarea la eveniment.

k) să asigure accesul spectatorilor la eveniment în mod gratuit, în condiții de maximă siguranță, conform legislației în vigoare și a Regulamentului competiției;

l) să asigure totalitatea măsurilor speciale de siguranță și securitate necesare organizării unui asemenea eveniment pentru siguranța sportivilor, participanților, colaboratorilor, a staffului organizatorilor etc., cât și pentru spectatorii prezenți la toate acțiunile din cadrul evenimentului, în condițiile impuse de lege;

m) să respecte traseul competiției stabilit de comun acord cu toate instituțiile abilitate în cadrul ședinței tehnice de la sediul Primăriei Municipiului Craiova, adaptat la condițiile de infrastructură rutieră din Municipiul Craiova și rezultat în urma propunerilor Organizatorului ASOCIAŢIA CLUB SPORTIV AMC RACING și aprobat de instituțiile abilitate în domeniu, conform legislației în vigoare;

n) să asigure obţinerea de la toate instituţiile specializate şi de profil a autorizaţiilor şi licenţelor necesare bunei desfăşurări a evenimentului şi să achite contravaloarea acestora;

o) să asigure asistenţă medicală de urgență pe toată durata desfăşurării evenimentului;

p) să asigure asistenţă privind stingerea incendiilor pe tot parcursul desfăşurării evenimentului;

r) să asigure respectarea dispozițiilor legislației în materia achizițiilor publice, în situația în care natura, specificul și conținutul evenimentului respectiv o impun, această obligație revenindu-i în mod exclusiv;

s) să asigure promovarea evenimentului și a Municipiului Craiova la nivel național și internațional;

t) să prezinte decontul justificativ/deviz privind suma alocată de către Municipiul Craiova prin prezentul contract, urmând ca plata să se realizeze numai după întocmirea procesului-verbal de recepție a evenimentului, în termen de 30 de zile de la prezentarea facturii și a documentelor justificative privind cheltuielile efectuate, la registratura Municipiului Craiova;

ț) va răspunde față de terți pentru toate obligațiile asumate.

**(3) MUNICIPIUL CRAIOVA prin CONSILIUL LOCAL MUNICIPAL se obligă:**

a) să aprobe alocarea sumei de **250.000 lei** pentru organizarea evenimentului sportiv „CRAIOVA SUPER RALLY 2023”care va avea loc în Municipiul Craiova, în perioada 15 - 16 septembrie 2023 și să o achite numai după prezentarea de către „Club Sportiv AMC Racing” a raportului de cheltuieli însoțit de documentele justificative aferente cheltuielilor efectuate, a procesului verbal de recepție privind realizarea evenimentului și a facturii, în termen de 30 zile de la înregistrarea acesteia. Din suma alocată vor fi acceptate la plată următoarele tipuri de cheltuieli, menționate în devizul estimativ prezentat de Organizator:

* fond premiere; închiriere ecran;
* întocmire documentație tehnică și logistică; amenajare traseu;
* cazare sportivi; oficiali și colaboratori;
* arbitraj;
* măsurători tehnice privind planul de securitate;
* servicii pază;
* servicii masă zilnică;
* servicii închiriere garduri și toalete ecologice;
* servicii radiocomunicații și echipamente;
* servicii închiriere scenă și sonorizare;
* servicii ambulanță; servicii pompieri;
* tractări; descarcerări;
* asigurarea evenimentului și permis de organizare; cronometraj;
* servicii prezentator;
* spații publicitare; diseminare media; știri tv; transmisiune live; materiale publicitare;
* diverse cheltuieli.

b) să susţină evenimentul pe plan local şi să pună la dispoziţie, cu titlu gratuit, spaţiul (domeniul public) necesar desfășurării evenimentului, în perioada 15.09.2023– 16.09.2023;

c) să sprijine acţiunile întreprinse pentru organizarea şi promovarea evenimentului;

d) să asigure ordinea publică conform Legii nr. 60/1991 cu sprijinul organelor abilitate în perioada menţionată;

e) să permită distribuirea de materiale promoţionale (flyere, afişe etc.) prin care să se facă referire la faptul că evenimentul este susţinut de Municipiul Craiova prin Consiliul Local Municipal şi să susţină mediatizarea evenimentului.

**Art. 6 Forţa majoră**

Forţa majoră exonereză de răspundere partea care o invocă şi o dovedeşte, părţile fiind obligate să-şi notifice reciproc evenimentul considerat forţă majoră, în 48 de ore de la data producerii acestuia.

**Art. 7 Litigii**

Orice litigiu decurgând din prezentul contract se va soluţiona pe cale amiabilă şi, dacă acest lucru nu e posibil, litigiul se va supune legislaţiei româneşti în vigoare, instanța competentă fiind instanța pe a cărei rază teritorială se desfășoară evenimentul.

**Art. 8 Încetarea contractului. Cauzele de încetare**

Contractul încetează, în condițiile legii, prin executare, acordul de voință al părților, denunțare unilaterală, expirarea termenului, îndeplinirea sau, după caz, neîndeplinirea condiției, imposibilitate fortuită de executare, precum și din alte cauze prevăzute de lege.

**Art. 9 Dispoziţii finale**

Dispoziţiile prezentului contract se pot modifica prin acte adiţionale, doar cu acordul ambelor părţi. Comunicările scrise se vor face la adresele sediilor părţilor contractante.

Prezentul contract conţine un număr de 4 (patru) pagini şi s-a încheiat într-un număr de 2 (două) exemplare, câte unul pentru fiecare parte, astăzi ......................, data semnării lui.

**MUNICIPIUL CRAIOVA Federația Română**

**prin CONSILIUL LOCAL MUNICIPAL de Automobilism SPORTIV**

**PRIMAR Președinte**

**Lia-Olguța VASILESCU Norris MĂGEANU**

**Pt. Director Executiv**

**Direcţia Economico - Financiară,**

**Asociaţia Club Sportiv**

**AMC RACING**

**Control Financiar-Preventiv, Președinte,**

**Adriana RÎNZESCU Ana BARATTO LEU**

**Șef Serviciul Imagine,**

**Marina ANDRONACHE**

**Avizat pentru legalitate**

**Dan ZORILĂ**

**PREŞEDINTE DE ŞEDINŢĂ,**

**Lucian Costin DINDIRICĂ**

**Anexa nr.2 la Hotărârea nr.359/2023**

**PROGRAM**

**Privind organizarea evenimentului sportiv**

**CRAIOVA SUPER RALLY 2023**

**Programul Etapei**

|  |  |  |  |
| --- | --- | --- | --- |
| **Data** | **Activitatea** | **Locația** | **Ora** |
| **Marţi, 05.09.2023** | Deschiderea înscrierilor | online | 16:00 |
| Publicarea regulamentului particular | online |
| **Marţi,**  **12.09.2023** | Închiderea înscrierilor | online | 18:00 |
| **Vineri, 15.09.2023** | Deschiderea parcului service | Parc Service  Str. A. I. Cuza | 15:00 |
| Verificări administrative | Hotel Splendid | 17:00 - 19:00 |
| Verificări tehnice inițiale | Parcul Service | 17:00 - 19:00 |
| Prezentarea oficială a echipajelor | Prefectura Jud. Dolj | 19:00 |
| **Sâmbătă, 16.09.2023** | Verificări administrative | Parcul Service | 08:00-08:30 |
| Verificări tehnice | Parcul Service | 08:00-08:30 |
| Briefing | Parcul Service |  |
| Recunoașteri  (2 manșe complete) | Traseu concurs | 09:00 – 09:30 |
| Antrenamente (3 manșe) | Traseu concurs | 10:00 – 12:45 |
| Concurs (2 manșe) | Traseu concurs | 13:00 – 14:45 |
| Festivitatea de premiere | Prefectura Jud. Dolj | 15:00\* |

**PREŞEDINTE DE ŞEDINŢĂ,**

**Lucian Costin DINDIRICĂ**